
Makro szálak hatása a beton hőterhelését követő jellemzőire

Napjainkban egyre szélesebb körben használunk különböző mérnöki létesítmények építéséhez szálerősítésű betont. A szakirodalom szerint hatékonyan alkalmazhatók a mikro műanyagszálak tűzállóság növelésére. Az acélszálak helyett egyre gyakrabban alkalmaznak makro műanyagszálakat az acélszálak korróziós problémáinak kiküszöbölésére.
Vizsgálataim célja a makro műanyagszálak hatásának kísérleti meghatározása volt a beton tűzeset utáni maradó szilárdságára (maradó nyomószilárdság és maradó hasító-húzószilárdság), látszólagos porozitására és testsűrűségére.
A kísérleteim során 393 darab próbatestet vizsgáltam. Kilenc féle keveréket készítettem, melyek közül az egyik szál nélküli referencia beton volt.
A kísérletek során
állandó paraméterek voltak:
- cement típus és mennyiség,
- víz mennyiség,
- adalékanyag típus és mennyiség,
- illetve az adalékszer típusa;
változó paraméterek voltak:
- száltípus (4 féle: 3 makro műanyag- és 1 acélszál),
- száltartalom (0,5 V% és 1,0 V%).
Az elvégzett vizsgálatokkal meg kívántam határozni, hogy a makro műanyagszálak kedvezőbben viselkednek-e hőterhelés hatására, mint az acélszálak? Továbbá választ kívántam találni arra, hogy az általam vizsgált makro műanyagszálak közül melyik szálnak nagyobb a hatása a hőterhelés nélküli, illetve a hőterhelést követő maradó nyomó- és hasító-húzószilárdsága?

Kutatásomban hőterheletlen, 150 °C-on, 300 °C-on, 500 °C-on, 800 °C-on hőterhelt próbatestek esetén mértem a próbatestek hőterhelést követő maradó nyomószilárdságát, maradó hasító-húzószilárdságát, látszólagos porozitását és testsűrűségét az egyes keverékek esetén. 



